A Bizottság 2318/89/EGK rendelete

(1989. július 28.)

a termelési támogatásra jogosult paradicsom alapú termékek minimális minőségi követelményeiről szóló 1764/86/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1125/89/EGK rendelettel [1] módosított, a feldolgozott gyümölcs- és zöldségtermékek piacának közös szervezéséről [2] szóló, 1986. február 24-i 426/86/EGK tanácsi rendeletre és különösen annak 6. cikke (4) bekezdésére,

mivel a KN ex200210 alcím a hámozatlan, az egész vagy nem egész paradicsomot (crush vagy pizzaszósz) az 1125/89/EGK tanácsi rendelet által a 426/86/EGK rendelet I. mellékletének A. részében szereplő, termelési támogatásra jogosult termékek listájába sorolja; mivel a kérdéses termékek részére ezért minimális minőségi előírásokat szintén meg kell határozni, amelyek a hagyományos és tisztességes gyártási eljárásokon alapulnak; mivel az e rendeletben szabályozott minőségi követelmények a termelési támogatási rendszer alkalmazásának kiegészítő szabályait képezik, a legutóbb a 2260/89/EGK rendelettel [3] módosított, a feldolgozott gyümölcs- és zöldségtermékek termelési támogatási rendszerének részletes alkalmazási szabályairól szóló, 1984. június 5-i 1599/84/EGK bizottsági rendelet [4] által elfogadott rendelkezéseken túlmenően;

mivel az 1764/86/EGK bizottsági rendeletet [5] módosítani szükséges;

mivel az e rendeletben meghatározott intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,

ELFOGADTA EZT A RENDELETET:

1. cikk

Az 1764/86/EGK rendelet a következőképpen módosul:

1. az I. cím helyébe a következő szöveg lép:

"I. CÍM A hámozott és a hámozatlan paradicsomra vonatkozó követelmények

3. cikk

E cím alkalmazásában: "hámozott paradicsom"

- a hámozott, fagyasztott, egész vagy nem egész paradicsom,

és

- a hámozott, tartósított, egész vagy nem egész paradicsom, az 1599/84/EGK rendelet 1. cikkében meghatározottak szerint;

a hámozatlan, tartósított, egész vagy nem egész paradicsom, a fent említett rendelet 1. cikkében meghatározottak szerint.

4. cikk

(1) Csak a következő összetevőket lehet a hámozott vagy a hámozatlan paradicsomhoz hozzáadni:

- víz,

- paradicsomlé,

- sűrített paradicsom,

- konyhasó (nátrium-klorid),

- természetes fűszerek, aromás fűszernövények és kivonataik, és természetes aromák.

A hámozott vagy hámozatlan paradicsom gyártásánál adalékanyagként csak citromsav (E 330) és kalcium-klorid (509) használható.

(2) A hozzáadott konyhasó mennyisége a nettó tömeg 3 %-át nem haladhatja meg, és ha kalcium-kloridot adunk hozzá, az összes kalcium-ion koncentrációja nem haladhatja meg egész típusnál a 0,045 %-ot, nem egész típusnál a 0,080 %-ot. A hozzáadott konyhasó mennyiségének a meghatározásakor a természetes klorid-tartalmat a szárazanyag-tartalom 2 %-ával kell egyenlőnek tekinteni.

(3) A hozzáadott paradicsomlének és a sűrített paradicsomnak a II. címben szabályozott követelményeknek kell megfelelni.

5. cikk

(1) A hámozott és a hámozatlan paradicsomnak gyakorlatilag bármilyen idegen íztől vagy illattól mentesnek kell lennie és a színének a felhasznált, megfelelően feldolgozott fajtára jellemzőnek kell lennie.

(2) A hámozott paradicsomnak gyakorlatilag héjmentesnek kell lennie. A hámozatlan paradicsom héjának gyakorlatilag épnek kell lennie. Az egész hámozott és hámozatlan paradicsomnak úgyszintén a hibás daraboktól mentesnek kell lennie.

(3) A tartósított paradicsom (a paradicsom és a fedőfolyadék) penészszáma nem lehet magasabb 50 % pozitív mezőnél, a pH-érték pedig nem lehet nagyobb 4,5-nél.

6. cikk

(1) A termékeket akkor kell az 5. cikk (2) bekezdése szerint megfelelőnek tekinteni, ha a következő tűréshatárokat nem lépik túl:

- hibák: 35 cm2 teljes terület,

- héj jelenléte (hámozott paradicsom):

- egész típus: 300 cm2 teljes terület,

- nem egész típus: 1250 cm2 teljes terület,

- héj hiánya (hámozatlan paradicsom):

- egész típus: 300 cm2 teljes terület,

- nem egész típus: 1250 cm2 teljes terület.

A tűréshatárok 10 kg nettó tömegre vonatkoznak.

(2) Az (1) bekezdés alkalmazásában:

a) "hibák" azok a területek, amelynek a felületén sérülés található, amit a feldolgozás során el kellett volna távolítani és ennek eredményeként a színében vagy az anyagában a normális paradicsom szövetéhez képest erős eltérés tapasztalható;

b) "héj" az a héj, amely a paradicsomhoz tapad vagy nem tapad, valamint az is, ami a tárolóedényben külön található.

7. cikk

(1) A hámozott vagy a hámozatlan tartósított paradicsom esetében a tárolóedényben a paradicsomnak és a fedőfolyadéknak a tárolóedény űrtartalmának legalább a 90 %-át ki kell töltenie.

(2) A hámozott vagy a hámozatlan tartósított paradicsom lecsepegtetett nettó tömegének átlagosan a tárolóedény grammban kifejezett űrtartalmának legalább az 56 %-ával kell megegyezni.

(3) Amennyiben a hámozott vagy a hámozatlan tartósított paradicsomot üvegedényekbe csomagolják, az edény űrtartalmát 20 ml-rel kell csökkenteni, mielőtt az (1) és (2) bekezdésben szereplő százalékokat kiszámítják."

2. A IV. cím 13. cikke (1) bekezdésében a "hámozott paradicsom" helyébe a "hámozott és hámozatlan paradicsom" lép.

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1989. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. július 28-án.

a Bizottság részéről

Ray Mac Sharry

a Bizottság tagja

[1] HL L 118., 1989.4.29., 29. o.

[2] HL L 49., 1986.2.27., 1. o.

[3] HL L 216., 1989.7.27., 46. o.

[4] HL L 152., 1984.6.8., 16. o.

[5] HL L 153., 1986.6.7., 1. o.

--------------------------------------------------